મુંબઈ, 3 ડિસેમ્બર : શાહરુખ, સલમાન, આમિર... એટલે એક સાથે નહીં આવનાર સ્ટાર્સ. બૉલીવુડ સહિત સૌ આ ત્રણેને એક સાથે જોવા આતુર રહે છે. જોકે અર્પિતાના લગ્ને ત્રણે વચ્ચેની દૂરીઓ ઓછી કરી છે. એ તો કોઈ નથી જાણતું કે ત્રણે વચ્ચે સમસ્યા ક્યારે અને કેમ શરૂ થઈ. શાહરુખ ખાન અને સલમાન ખાન કે જેઓ ક્યારેક બહુ સારા મિત્રો હતા, તેમની વચ્ચે વિવાદનું કારણ બન્યો કૅટરીના કૈફની બર્થ ડે પાર્ટીમાં થયેલ ઝગડો, પરંતુ શાહરુખ-આમિર વચ્ચેની દૂરીઓનું કોઈ ખાસ કારણ ક્યારેય સમજાયું નહીં. એમ કહી શકાય કે આમિર ખાન અગાઉ યશ ચોપરાની નજીક હતા, પરંતુ આમિરે ડર ફિલ્મને ઇનકાર કરતાં બધુ બદલાઈ ગયું અને આ રોલ શાહરુખને મળ્યો.